**Териториално статистическо бюро - Югоизток**

Отдел „Статистически изследвания - Сливен“

**ВЪВЕДЕНИ В ЕКСПЛОАТАЦИЯ НОВОПОСТРОЕНИ ЖИЛИЩНИ СГРАДИ И ЖИЛИЩА В ОБЛАСТ СЛИВЕН ПРЕЗ ТРЕТОТО ТРИМЕСЕЧИЕ НА 2024 ГОДИНА**

**(ПРЕДВАРИТЕЛНИ ДАННИ)**

По предварителни данни на Националния статистически институт броят на въведените в експлоатация новопостроени жилищни сгради в област Сливен през третото тримесечие на 2024 г. е 13 и спрямо съответното тримесечие на 2023 г. се увеличава с 13.3%. Жилищата в тях са 58, или с 81.3% повече спрямо съответното тримесечие на 2023 година. Спрямо предходното тримесечие броят на въведените в експлоатация новопостроени жилищни сгради намалява с 48.0%, а жилищата в тях - с 26.6%.

**Общата полезна площ** на всички новопостроени жилища в областта през третото тримесечие на 2024 г. е 4352 кв. м, или с 31.8% повече в сравнение със същото тримесечие на 2023 година. **Жилищната площ** също бележи ръст (с 50.8%) и достига 3761 кв. метра.

Спрямо предходното тримесечие е регистрирано намаление на **общата полезна площ** с 40.1%, а **жилищната площ** на всички новопостроени жилища в област Сливен е по-малко с 27.3%.

Средната полезна площ на едно новопостроено жилище през третото тримесечие на 2024 г. в областта е 75.0 кв. метра. Спрямо съответното тримесечие на 2023 година средната полезна площ е намаляла с 28.2 кв. м., а спрямо предходното тримесечие - с 16.9 кв. метра.

Преобладаващата част от всички новопостроени жилища (72.4%) през третото тримесечие на 2024 г. са тристайни.

Според конструкцията на външните стени на сградата 61.5% от новопостроените жилищни сгради са тухлени.

**Методологични бележки**

Статистическите данни за новопостроените жилищни сгради и жилища са разработени на базата на тримесечна информация, получавана от общинските администрации.

В обхвата на наблюдението се включват новопостроените жилищни сгради с одобрен приемателен протокол обр. 16 или издадено разрешение за ползване съгласно Наредба № 2/31.07.2003 г. на Министерството на регионалното развитие и благоустройството.

**Жилищната площ** включва площта на стаите за живеене, спалните, нишите за спане, столовите, стаите за дневно престояване, стаите, ползвани като работни кабинети и библиотеки на научни работници, гостните, холовете, както и площта на кухните над 4 кв. метра. До 31.12.2018 г. площта на кухните с площ над 4 кв. м се разглежда отделно.

**Спомагателната площ** включва площта на спомагателните помещения, стаите и кухните с площ по-малка от 4 кв. м, вестибюлите с портал и друга преграда, коридорите, антретата, баните, тоалетните, килерите, дрешниците, другите спомагателни помещения (сушилни, перални, балкони и лоджии) независимо от големината на площта им.

**Полезната площ** на жилището представлява сума от жилищната и спомагателната площ.

**Средната полезна площ** на жилището е отношение на полезната площ към броя на жилищата.

Повече информация и данни за въведените в експлоатация новопостроени жилищни сгради и жилища са достъпни в Информационна система „ИНФОСТАТ“ (<https://infostat.nsi.bg/infostat/pages/module.jsf?x_2=152>) и на сайта на НСИ, раздел „Краткосрочна статистика на жилищните сгради“ (<http://www.nsi.bg/node/3087/>).